Peste 400 de companii româneşti şi străine din 31 de ţări participă la cea de-a IX-a ediţie a Expoziţiei internaţionale dedicate industriei aeronautice, apărării, securităţii naţionale şi securităţii private – BSDA 2024, care se deschide miercuri la Complexul expoziţional Romaero.
Potrivit MApN, BSDA 2024, care se va desfăşura în perioada 22 – 24 mai la Complexul expoziţional Romaero S.A. din Bucureşti, este cea mai mare expoziţie de apărare, aeronautică şi securitate din Europa de est şi va găzdui ca expozanţi cele mai mari firme de profil din lume, peste 400 de companii româneşti şi străine din 31 de ţări.
Eveniment relevant militar și economic
Evenimentul expoziţional îşi propune să identifice oportunităţile şi să găsească soluţii de cooperare atât în producţie, cât şi în domeniul afacerilor, contribuind la promovarea, pe plan internaţional, a industriei de apărare din România.
În actualul context geopolitic, evenimentul este relevant atât pentru domeniul militar, cât şi pentru cel economic, urmărind atât promovarea tehnologiei de ultimă generaţie în domeniul sistemelor de arme şi echipamentelor de tehnică pentru apărare, precum şi dezvoltarea contactelor între state şi cooperarea industrială, prin facilitarea schimbului de experienţă între reprezentanţii firmelor producătoare de tehnică militară.
Pe perioada expoziției, Carfil SA, subsidiară a companiei naționale Romarm SA, va semna un acord strategic de cooperare industrială cu producătorul american de drone militare și civile Periscope Aviation.
La deschidere iau parte premierul Marcel Ciolacu, preşedintele Senatului, Nicolae Ciucă, dar şi ministrul Apărării, Angel Tîlvăr.
***